FI Euroopan unionin virallinen lehti CE 84/543

(2004/C 84 E/0620)

KIRJALLINEN KYSYMYS E-0189/04

esittäjä(t): Olivier Dupuis (NI) komissiolle

(29. tammikuuta 2004)

Aihe: Tunisian viranomaisten ihmisoikeusaktivisteihin kohdistamat rankaisutoimet

Eri lähteiden mukaan Tunisian viranomaiset ovat tammikuun alusta lähtien harjoittaneet voimakasta väkivaltaa ja uhkailua, joiden kohteena ovat ihmisoikeusaktivistit. Vapauksien puolesta toimivan kansallisen neuvoston (Conseil national des libertés en Tunisie, CNLT) jäsen Hammad Ali Bedoui määrättiin 3. tammikuuta kotiarestiin, vaikka hänellä on voimassa oleva Schengen-viisumi. Samana päivänä valtava poliisivoimien ryhmitys esti poliittisia vankeja tukevan kansainvälisen yhdistyksen (Association internationale de soutien aux prisonniers politiques, AISPP) yleiskokouksen pitämisen. Tammikuun 5. päivänä pahoinpideltiin raa'asti toimittaja ja CNLT:n jäsen Sihem Bensedrine, kun hän oli palaamassa kotiinsa, joka on samalla CNLT:n toimipaikka. Vuoden alusta lähtien kyseinen rakennus on ollut tehostetun ja jatkuvan valvonnan kohteena, mikä edellyttää viiden siviiliasuisen poliisin jatkuvaa läsnäoloa. Jemenin Tunisian-konsulin mukaan Tunisian viranomaiset ovat harjoittaneet ankaraa painostusta, jotta Jemenin viranomaiset eivät myöntäisi viisumia tunisialaisen ihmisoikeusjärjestön (Ligue tunisienne des droits de l'homme, LTDH) pääsihteerille Mokhtar Trifille, Tunisian demokraattisten naisten yhdistyksen (Association tunisienne des femmes démocrates, ATFD) varapuheenjohtajalle Khedija Cherifille sekä Collectif 95 Maghreb Egalité -järjestön ja Tunisian oikeuslaitoksen riippumattomuuden puolesta toimivan keskuksen johtokunnan jäsenelle Alya Cherif Chammarille, jotka oli kutsuttu osallistumaan demokratiaa, ihmisoikeuksia ja kansainvälisen rikostuomioistuimen asemaa käsitelleeseen alueellisten hallitusten väliseen konferenssiin Sanaassa 10.—12. tammikuuta 2004. Konferenssin olivat järjestäneet Euroopan unionin puheenjohtajavaltion suojeluksessa Jemenin tasavallan hallitus ja kansalaisjärjestö ”No Peace Without Justice”, ja sitä sponsoroivat Euroopan komissio, Alankomaiden, Irlannin, Ison-Britannian, Italian, Kanadan, Ranskan, Saksan ja Sveitsin hallitukset sekä YK:n kehitysohjelma.

Onko komissio tietoinen siitä, että Tunisian viranomaiset ovat kiihdyttäneet ihmisoikeusaktivisteihin kohdistettuja rankaisutoimia? Muistuttiko komissio syyskuun 2003 lopussa pidetyssä EU:n ja Tunisian kahdenvälisessä tapaamisessa tunisialaisosapuolta siitä, että EU:n ja Tunisian assosiaatiosopimukseen sisältyy ihmisoikeuslauseke (2 artikla), jonka nojalla osapuolten keskinäiset suhteet ja koko sopimus perustuvat ihmisoikeuksien ja oikeusvaltioperiaatteen kunnioittamiseen? Eikö komissiokin ole sitä mieltä, että Tunisian viranomaiset ovat osoittaneet riittävän selvästi ja riittävän pitkän ajan, ettei heillä ole aikomustakaan kunnioittaa ihmisoikeuslauseketta ja että unionin on nyt ryhdyttävä vastatoimiin, jotta Tunisian viranomaiset omaksuisivat rakentavamman asenteen?

Christopher Patteriin komission puolesta antama vastaus

(27. helmikuuta 2004)

Arvoisan parlamentin jäsenen mainitsemat Tunisiassa toimivat ihmisoikeusjärjestöt ovat kansainvälisten verkostojensa kautta ilmoittaneet komissiolle kirjeessä mainituista tapahtumista.

Sanaassa 10.—12. tammikuuta 2004 järjestetyn alueellisten hallitusten välisen demokratiaa ja ihmisoikeuksia käsitelleestä konferenssista todettakoon, että komissio pani merkille riippumatonta kansalaisyhteiskuntaa edustavien tunisialaisten henkilöiden poissaolon.

Komissio ja jäsenvaltiot jatkavat yhdessä säännöllistä demokratiaa ja ihmisoikeuksia koskevaa vuoro-puheluaan Tunisian viranomaisten kanssa.

Euroopan unioni muistutti syyskuun 30. päivänä 2003 pidetyn neljännen EU:n ja Tunisian assosiaationeuvoston kokouksen yhteydessä Tunisiaa siitä, että EU kiinnittää erityistä huomiota EU:n ja Tunisian assosiaationsopimuksen perustana olevien perusperiaatteiden ja yhteisten arvojen noudattamiseen. Ulkosuhteista vastaava komission jäsen painotti tätä näkökohtaa ja korosti osallistuvan yhteiskunnan merkitystä valtion sopusointuisessa kehityksessä.

Komissio ehdottikin Tunisialle assosiaatiosopimuksen ja naapuruussuhteita koskevan Euroopan unionin politiikan täytäntöönpanon puitteissa, että komission ja Tunisian välistä järjestelmällistä vuoropuhelua yhteisistä arvoista lisättäisiin ja tehostettaisiin.

Tämän lisäksi rahoitusyhteistyötä aiotaan kohdentaa yhä enemmän hallintoa ja oikeusvaltiota tukeviin ohjelmiin.